આવી સર્જિકલ સ્ટ્રાઇક ગત વર્ષે સપ્ટેમ્બરમાં થઈ હતી. એ વાતને એક વર્ષ થવા આવ્યું તે પછી તેના વિશે એક પુસ્તક પણ બહાર આવ્યું છે. કઈ રીતે સમગ્ર ઓપરેશન બહાર પાર પડાયું તેની વિગતો નીતિત ગોખલેના પુસ્તકમાં આવરી લેવાઈ છે. પુસ્તકનું નામ છે મોદી વે – પઠાણકોટ, સર્જિકલ સ્ટ્રાઇક એન્ડ મોર. ગત વર્ષે સર્જિકલ સ્ટ્રાઈક થઈ ત્યારે તેની સામે કેટલાકે સવાલો પણ ઊભા કર્યાં હતાં અને કહ્યું હતું કે સરકાર વિગતો આપે. એવી ઘણી વિગતો આ પુસ્તકમાં છે. જોકે દુશ્મન દેશની સરહદમાં ઘૂસીને ઘા મારવામાં આવે અને સર્જરી કરવામાં આવે તેની વિગતો આપવાની હોતી નથી. આવું ઓપરેશન ચૂપચાપ પાર પાડવાનું હોય છે અને તે પછી તેના વિશે ચૂપ્પી જ રાખવાની હોય છે. આમ છતાં સેનાના અધિકારીઓને મળીને જે વિગતો મેળવવામાં આવી છે તેનાથી એક ચિત્ર ઊભું થાય છે કે કઈ રીતે ભારતીય સેનાએ ઉરી હુમલાનો બદલો લેવા માટે પાકિસ્તાનમાં ઘૂસીને આતંકવાદીઓના અડ્ડા તોડી પાડ્યાં હતાં.